钦定古今图书集成/理学汇编/文学典/第045卷 > 刘逖
## 钦定古今图书集成/理学汇编/文学典/第045卷 > 刘逖

按《北齐书文苑传》，“逖字子长，彭城丛亭里人也。祖芳，
魏太常卿。父戫，金紫光禄大夫。逖少而聪敏，好弋猎
骑射，以行乐为事，爱交游，善戏谑。郡辟功曹，州命主
簿。魏末征诣霸府，世宗以为永安公，后开府行参军。
逖远离乡家，倦于羁旅，发愤自励，专精读书。晋阳都
会之所，霸朝人士攸集，咸务于宴集。逖在游宴之中”，
卷不离手，值有文籍所未见者，辄终日讽诵，或通夜
不归。其好学如此。亦留心文藻，颇工诗咏。天保初，行
定陶县令，坐奸事免，十馀年不得调。乾明年，兼员外
散骑常侍，使于梁主萧庄，还兼三公郎中。皇建元年，
除太子洗马。肃宗崩，从世祖赴晋阳，除散骑侍郎，兼
仪曹郎中。久之，兼中书侍郎。和士开宠要，逖附之，正
授中书侍郎。入典机密，兼散骑常侍，聘陈使主。还，除
通直散骑常侍，寻迁给事黄门侍郎，修国史，加散骑
常侍，又除假仪同三司，聘周使副。二国始通，礼仪未
定，逖与周朝议论往复，斟酌古今，事多合礼，兼文辞
可观，甚得名誉。使还，拜仪同三司。世祖崩，出为江州
刺史。祖珽执政，徙为仁州刺史。祖珽既出，征还，待诏
文林馆，重除散骑常侍，奏门下事。未几，与崔季舒等
同时被戮，时年四十九。初，逖与珽以文义相得，结雷、
陈之契，又为弟俊聘珽之女。珽之将免彦深等也，先
以告逖，仍付密启，令其奏闻。彦深等颇知之，先自申
理，珽由此疑逖告其所为。及珽被出，逖遂遣弟离婚，
其轻交易绝如此。所制诗赋及杂文文笔三十卷。子
逸民，开府行参军。逖弟察，少聪敏，好文学。天统、武平
之间，历殿中侍御史，兼散骑侍郎，迎劳陈使，转尚书
仪曹郎。周大象末，卒于黎州治中。子元道，有人品识
用，定州骑兵参军。逖从子𫖮，字君卿。祖𫷷，魏尚书，为
高祖所杀。𫖮父济及济弟㻐俱奔江南，𫖮出后。武定
中，从㻐还北。㻐赐爵临颍子。大宁中，卒于司徒司马。
𫖮好文学，工草书，风仪甚美。历瀛州外兵参军、司空
功曹，待诏文林馆，除大理司直。隋开皇中，郦州司马，
卒。